SPA รูดหนัก 9% หวั่นไวรัส “โคโรนา” ทำนักท่องเที่ยวหด-ผู้ใช้บริการหาย!
SPA รูดหนัก 9% หวั่นไวรัส “โคโรนา” ทำนักท่องเที่ยวหด-ผู้ใช้บริการหาย!
SPA รูดหนัก 9% หวั่นไวรัส “โคโรนา” ทำนักท่องเที่ยวหด-ผู้ใช้บริการหาย!
27 ม.ค. 2563

ผู้สื่อข่าวรายงานว่า ราคาหุ้น บริษัท สยามเวลเนสกรุ๊ป จำกัด (มหาชน) หรือ SPA ปิดตลาดภาคเช้าอยู่ที่ระดับ 12.70 บาท ปรับตัวลดลง 1.20 บาท หรือ 8.63% ด้วยมูลค่าการซื้อขาย 59.39 ล้านบาท
ทั้งนี้ราคาหุ้น SPA ปรับตัวลดลงอย่างหนักในวันนี้ หลังจากมีความกังวลเกี่ยวกับตัวเลขนักท่องเที่ยวที่จะปรับตัวลดลงในช่วงที่มีการแพร่ระบาดของไวรัสโคโรนาที่ประเทศจีน ส่งผลให้เกิดความกังวลเนื่องจากธุรกิจของ SPA ผู้เข้าใช้บริการส่วนใหญ่เป็นชาวต่างชาติที่เข้ามาใช้บริการในประเทศไทยโดยเฉพาะ จีน ฮ่องกง ไต้หวัน เกาหลี ญี่ปุ่น  ซึ่งคาดว่าจะได้รับผลกระทบจากประเด็นดังกล่าวเช่นเดียวกัน
โดยนายชัยรัตน์ ไตรรัตนจรัสพร ประธานสภาอุตสาหกรรมท่องเที่ยวแห่งประเทศไทย (สทท.) เปิดเผยว่า สถานการณ์ไวรัสโคโรนาที่ประเทศจีนตอนนี้ค่อนข้างรุนแรง ยิ่งมีการปิดประเทศ ห้ามนักท่องเที่ยวทุกประเภทเดินทางเข้าจีน ทั้งที่เดินทางมากับกรุ๊ปทัวร์ และเดินทางท่องเที่ยวเอง ยกเว้นนักธุรกิจ ขณะเดียวกันก็ห้ามพลเมืองของตัวเองเดินทางออกนอกประเทศ ส่งผลให้นักท่องเที่ยวมีการยกเลิกการเดินทางไทยแล้ว 80-90%
“ตอนนี้หนักมาก ผู้ประกอบการ SME โรงแรม ที่พัก ร้านอาหาร สะเทือนแน่นอน เพราะกลุ่มนักท่องเที่ยวใหม่หยุดการเดินทางทั้งหมด ที่จองโปรแกรมทัวร์ไว้ก็เดินทางไม่ได้ เรียกว่าตอนนี้ชัตดาวน์ก็ไม่ผิด” นายชัยรัตน์ กล่าว
เบื้องต้นคาดว่าตัวเลขนักท่องเที่ยวต่างชาติเที่ยวไทยช่วงไตรมาส 1/63 น่าจะลดลงประมาณ 10% จากที่คาดว่าจะอยู่ที่กว่า 3 ล้านคน เพราะจีนหายไปเลย ยังดีที่มีรัสเซีย อินเดีย ฯลฯ เข้ามาช่วย แต่ถ้าต้องเลือกระหว่างความเสียหายทางเศรษฐกิจกับป้องกันโรคระบาด คงต้องเลือกอย่างหลังไว้ก่อน
ทั้งนี้ เพื่อเป็นการรับมือกับสถานการณ์ที่เกิดขึ้นได้เรียกประชุมด่วนภาคเอกชนที่เกี่ยวข้องกับอุตสาหกรรมท่องเที่ยว ไม่ว่าจะเป็นสมาคมต่างๆ ทั้ง inbound-outbound ผู้ประกอบการโรงแรม ขนส่ง มัคคุเทศก์ เพื่อหารือถึงความเสียหายที่เกิดขึ้นจากสถานการณ์ดังกล่าว และหาแนวทางทำตลาดใหม่ๆ เพื่อให้ผู้ประกอบการอยู่ได้
“เบื้องต้นที่จะคุยกันคือเรื่องความเสียหายที่เกิดขึ้นและจะเกิดขึ้น เพราะตลาดจีนคงต้องหยุดไว้ก่อนเลย ส่วนตลาดใหม่จะทำอย่างไร ทำยังไงให้อยู่รอดกันให้ได้ เพราะภาระหลักของผู้ประกอบการคือค่าใช้จ่ายตายตัวทั้งเงินเดือนพนักงาน การผ่อนชำระหนี้ เมื่อรายได้หายไปจะแก้ปัญหาอย่างไร เราจะระดมความคิดเห็นและจะเสนอไปทางภาครัฐว่าจะมีมาตรการช่วยเหลือเยียวยาผู้ประกอบการอย่างไร เพราะสถานการณ์แบบนี้ไม่รู้ว่ายืดเยื้อยาวนานแค่ไหน” ประธาน สทท.กล่าว
อย่างไรก็ตาม การที่จีนปิดประเทศแบบนี้คือการทำให้เลือดหยุดไหลแล้วเพื่อให้สถานการณ์ไม่ลุกลามออกไปภายนอกประเทศ และถ้าสามารถควบคุมสถานการณ์ได้เร็วยิ่งเป็นการดี
 